અગાઉ ક્યાંય લગ્નપ્રસંગમાં કે ફંક્શનમાં બહાર જવાનું થાય તો મહિલાઓ પોતાની સાથે પાઉડર, લિપસ્ટિક, કાજળ, ચાંદલાનાં પેકેટ્સ, સિંદૂર, આઇશેડો, મસ્કરા, ફાઉન્ડેશન, બ્લશર, ઑઇલ વગેરે જાતજાતનાં સૌંદર્ય પ્રસાધનોથી સજ્જ મોટી મેકઅપ કિટ લેતી હતી. એ ઉપરાંત ચહેરાની સ્વચ્છતા અને મેકઅપ દૂર કરવા માટે પણ અનેક વસ્તુઓ સાથે રાખવી પડતી. આટલીબધી વસ્તુઓના કારણે બજેટ પણ વધી જતું હતું. આજે આ બધું આઉટડેટેડ થઈ ગયું છે. હવે જમાનો છે મલ્ટિપર્પઝ બ્યુટી-પ્રોડક્ટ્સનો. દાખલા તરીકે કાજલ પેન્સિલથી તમે આંખની સુંદરતા વધારી શકો છો તો એનો ઉપયોગ આઇબ્રોને ઘેરી કરવા માટે પણ કરી શકાય. લિપસ્ટિકનો ઉપયોગ સેંથામાં સિંદૂર પૂરવા અને કપાળ પર બિંદી લગાવવા કરી શકાય. બોડી અને વાળ માટે એક જ ઑઇલનો ઉપયોગ કરવાનો ટ્રેન્ડ પણ વધ્યો છે. એક તીર દો નિશાન જેવી આ પ્રોડક્ટ્સ મહિલાઓને માફક આવી ગઈ છે. એક અભ્યાસમાં તારણ નીકળ્યું છે કે આજના સમયમાં ૬૭ ટકા મહિલાઓ માત્ર ત્રણ પ્રોડક્ટ્સની સહાયથી સમસ્ત ચહેરાનો મેકઅપ કરી શકે છે અને માત્ર બે પ્રોડક્ટ્સના ઉપયોગથી ચહેરાને સ્વચ્છ રાખે છે.